આ અંગે મળતી માહિતી અનુસાર કામરેજ તાલુકાનાં નવાગામ ખાતે આવેલ આસોપાલવ સોસાયટીમાં રહેતી એક 23 વર્ષીય યુવતી બે વર્ષ અગાઉ સુરત જિલ્લાના પલસાણા તાલુકાનાં અંત્રોલી ગામે ભૂરી ફળિયામાં રહેતા લિસ્ટેડ બુટલેગર ઈશ્વર રમેશ વાંસફોડિયાના સંપર્કમાં આવી હતી અને બંને વચ્ચે મિત્રતા થઈ હતી. છેલ્લા એક મહિનાથી આ યુવતી ઈશ્વર સાથે કોઈ પણ જાતના સંબંધ રાખવા માંગતી ન હતી જેથી ઈશ્વર તેના મિત્ર સતિશ રાઠોડ, મહેશ વાંસફોડિયા તેમજ અન્ય સાગરીતો અવાર નવાર આ યુવતીને ઈશ્વર સાથે સંબંધ રાખવા માટે ધમકાવતા રહેતા હતા. ગત 24મી જૂનના રોજ યુવતી તેની મોટી બહેન અને પિતા સાથે સુરતના કરંજ ગામેથી પરત ફરી રહી હતી ત્યારે રસ્તામાં કાર લઈને આવેલા ઈશ્વર, મહેશ તેમજ પ્રવિણે યુવતીના મોપેડને આંતરીને તેને કારમાં બેસાડી ખેતરાડી વિસ્તારમાં લઈ ગયા હતા. ત્યાં ઈશ્વરે કહ્યું હતું કે “તું બીજા સાથે સંબંધ રાખે છે” તેમ કહી માર માર્યા બાદ યુવતીને નવસારી ખાતે તેના મામાના છોકરાને સોંપી દીધી હતી. આ દરમ્યાન અવાર નવાર મહિલા તેમજ યુવાનોને મોકલી યુવતીને ઈશ્વર ધમકાવતો રહેતો હતો. 1 જુલાઈના રોજ યુવતી તેના ઘરે હાજર હતી ત્યારે ઈશ્વર, સતિશ, પ્રવીણ, અન્નો, સમીના તેમજ રોહિત, ઇકબાલ અને મહેશ વાંસફોડિયા યુવતીના ઘરે પહોંચ્યા હતા. અહી ફરી યુવતીને ધમકાવવાનું શરૂ કર્યું હતું. તું મારી સાથે સંબંધ નહીં રાખે તો તારા ફોટો અને વિડીયો વાઇરલ કરી દઇશ, તારું જીવવાનું હરામ કરી નાખીશ, તારી મારી સાથે સંબંધ રાખવા જ પડશે એમ કહી ધમકાવતા યુવતી અર્ધબેભાન થઈ ગઈ હતી તેને કામરેજની દીનબંધુ હોસ્પિટલમાં સારવાર માટે લઈ જવામાં આવી હતી. ત્યાં સારવાર કરી આ યુવતી તથા તેના પિતા અને ભાઈ પરત આવી રહ્યા હતા ત્યારે ઈશ્વર વાંસફોડિયા અને તેના સાગરીતોએ યુવતીને ધમકવવાનું શરૂ કર્યું હતું. ઈશ્વરે પહેલા મોપેડની માંગણી કરી હતી ત્યારબાદ 2 લાખ રૂપિયા ઉછીના અપાવ્યા છે તે આપી દે તેમ કહી મોપેડ પર પથ્થર મારો કર્યો હતો અને યુવતીના પિતા ગળા પર ચપ્પુ મૂકી પિસ્તોલ બતાવી હતી. આ પરિવાર ફરી ગભરાયને હોસ્પિટલમાં પહોંચી ગયું હતું. ત્યારબાદ હોસ્પિટલ વાળાએ કામરેજ પોલીસને જાણ કરતાં પોલીસ ઘટના સ્થળે પહોંચી અને ત્યારબાદ યુવતીએ કામરેજ પોલીસ સ્ટેશનમાં ફરિયાદ નોંધાવતાં કામરેજ પોલીસે આ અંગે ગુનો નોંધી આગળની તપાસ હાથ ધરી છે.